มิเชลล์ ไฟฟ์เฟอร์

มิเชลล์ แมรี ไฟฟ์เฟอร์ (Michelle Marie Pfeiffer; เกิด 29 เมษายน ค.ศ. 1958) เป็นนักแสดงชาวอเมริกัน เป็นที่รู้จักจากผลงานการแสดงภาพยนตร์และร้องเพลงประกอบภาพยนตร์หลายเรื่อง โดยเธอเป็นหนึ่งในนักแสดงหญิงที่มีผลงานมากที่สุดในช่วงระหว่างปี 1980–1990 และเคยได้รับรางวัลจากการแสดงหลายรางวัลทั้งรางวัลลูกโลกทองคำและรางวัลแบฟตา นอกจากนี้ยังเธอยังเคยได้รับการเสนอชื่อให้เข้าชิงรางวัลออสการ์​มาแล้ว 3 ครั้งและได้รับการเสนอชื่อเข้าชิงรางวัลไพรม์ไทม์เอมมี​ 1 ครั้ง 
ไฟฟ์เฟอร์ เข้าสู่วงการบันเทิงมาตั้งแต่ปี 1978 ด้วยการเป็นตัวประกอบในละครโทรทัศน์​ที่ออกอากาศทางช่องเอบีซี​หลายเรื่อง จากนั้นเธอได้เริ่มแสดงเป็นตัวประกอบในภาพยนตร์​ตั้งแต่ปี 1980 และได้รับบทนักแสดงนำเป็นครั้งแรกในภาพยนตร์เรื่อง Grease 2 -​ กรีส 2 (1982)​ แต่กลับไม่ประสบความสำเร็จทางรายได้ จนกระทั่งเธอได้รับโอกาสครั้งสำคัญในการแสดงนำคู่กับ อัล ปาชิโน​ ในภาพยนตร์แนวอาชญากรรมเรื่อง Scarface -​ มาเฟียหน้าบาก (1983)​ ซึ่งจากความสำเร็จอย่างสูงของภาพยนตร์เรื่องนี้ทำให้เธอกลายเป็นนักแสดงหญิงที่ได้รับความนิยมและเป็นที่จดจำในวงการภาพยนตร์อเมริกันในยุคนั้น​เป็นอย่างมาก โดยในยุคคริสต์ทศวรรษ 1980 ถือเป็นช่วงที่​เธอประสบความสำเร็จทางการแสดงอย่างต่อเนื่องโดยมีผลงานในภาพยนตร์ที่ประสบความสำเร็จเช่น ​เลดีฮอว์ก​ (1985)​, The Witches of Eastwick -​ ซาตานรับ (รัก) ​เละ (1987) และ  Tequila Sunrise -​ เพื่อนหักเพื่อน (1988) ​
ในปี 1988 มิเชลล์ ไฟฟ์เฟอร์ มีผลงานในภาพยนตร์แนวโรแมนติกดรามาย้อนยุคเรื่อง Dangerous Liaisons -​ พิศวาสสื่อรัก ซึ่งจากการแสดงของเธอในบทบาท "มาดาม มารี เดอ ตูร์แวล" ทำให้เธอได้รับคำชื่นชมจากนักวิจารณ์และสื่อต่างๆอย่างล้นหลาม โดยเธอได้รับรางวัลแบฟตา ในสาขานักแสดงสมทบหญิงยอดเยี่ยม และได้รับ​การเสนอชื่อให้เข้าชิงรางวัลออสการ์ สาขานักแสดงสมทบหญิงยอดเยี่ยม ในงานประกาศผลรางวัลออสการ์ ครั้งที่ 61​ แต่พ่ายแพ้ให้กับ จีนา เดวิส จากเรื่อง The Accidental Tourist -​ หยุดถามหัวใจ จะรักใครดี? ต่อมาในปี 1989 เธอได้บทแสดงนำในภาพยนตร์เพลง​เรื่อง The Fabulous Baker Boys -​ เจ็บไม่ปรารถนา ซึ่งนอกจากเธอจะเป็นนักแสดงนำแล้วยังฝากเสียงร้องไว้ในเพลงประกอบภาพยนตร์เรื่องนี้ด้วย โดยอัลบั้มเพลงซาวด์แทร็ก​ประกอบภาพยนตร์เรื่องนี้ที่มีเสียงร้องของเธอได้รับความนิยมจนขึ้นไปถึงอันดับ 3 ในชาร์ตเพลงแจ๊ส​ของบิลบอร์ด​ และเธอได้รับรางวัลลูกโลกทองคำ​ สาขานักแสดงนำหญิงยอดเยี่ยม รวมทั้งได้รับการเสนอชื่อให้เข้าชิงรางวัลออสการ์ สาขานักแสดงนำหญิงยอดเยี่ยม​ ในงานประกาศผลรางวัลออสการ์ ครั้งที่ 62​ ซึ่งเป็นการเข้าชิงรางวัลออสการ์ 2 สมัยติดต่อกันของเธอ แต่พ่ายแพ้ให้กับ เจสซิกา แทนดี้​ จากเรื่อง Driving Miss Daisy -​ สู่มิตรภาพ ณ ปลายฟ้า​
ในยุค 1990 เธอยังคงมีผลงานการแสดงที่น่าจดจำอีกหลายเรื่อง โดยเธอสามารถเข้าชิงรางวัลลูกโลกทองคำ สาขานักแสดงหญิงยอดเยี่ยมอีก 2 ปี ติดต่อกันจากการแสดงคู่กับ ฌอน คอนเนอรี​ ใน The Russia House (1990) และการได้กลับมาแสดงคู่กับ อัล ปาชิโน อีกครั้งใน Franky &​ Johny -​ สั่งหัวใจ อย่าให้มีเครื่องหมายคำถาม (1991)​ ทำให้เธอเป็นนักแสดงหญิงที่มีค่าตัวสูงสุดในช่วงเวลาดังกล่าว ต่อมาเธอแสดงในภาพยนตร์ซูเปอร์ฮีโร​เป็นครั้งแรกใน แบทแมน รีเทิร์นส ตอน ศึกมนุษย์เพนกวินกับนางแมวป่า (1992)​ โดยเธอแสดงเป็น แคตวูแมน ก่อนที่จะได้รับการเสนอชื่อให้เข้าชิงรางวัลออสการ์เป็นครั้งที่ 3 จากเรื่อง Love Field (1992)​ แต่ก็ยังคงไม่สมหวังเมื่อแพ้ให้กับ เอ็มมา ทอมสัน​ จากเรื่อง Howards End -​ วิมานเกียรติยศ อย่างไรก็ตามผลงานในปีต่อมาของเธออย่าง The Age of Innocence -​ วัยบริสุทธิ์ มิอาจกั้นรักได้ ก็ยังคงได้รับกระแสชื่นชมจากนักวิจารณ์ภาพยนตร์ทั่วโลกโดยเธอได้รางวัลจากเทศกาลภาพยนตร์นานาชาติเวนิส หลังจากนั้นเธอมีผลงานการแสดงคู่กับ แจ็ก นิโคลสัน​ ในภาพยนตร์สยองขวัญที่ประสบความสำเร็จทางรายได้อย่างมหาศาลอย่าง Wolf -​ มนุษย์หมาป่า (1994)​ รวมถึงภาพยนตร์ดรามาเรื่อง Dangerous Minds -​ ใจอันตรายวัยบริสุทธิ์ (1995)​ ที่โด่งดังจนถูกนำกลับมาสร้างเป็นละครโทรทัศน์ในเวลาต่อมา นอกจากผลงานการแสดงแล้วเธอยังเป็นผู้ร้องเพลงประกอบหลักและให้เสียงพากย์ตัวละคร "ศิปโปราห์" ภรรยาของโมเสส​ในภาพยนตร์แอนิเมชันของดรีมเวิกส์​ ​เรื่อง เดอะพริ้นซ์ออฟอียิปต์​ (1998)​
ในปี 2000 เธอรับบทนักแสดงนำคู่กับ แฮร์ริสัน ฟอร์ด​ ในภาพยนตร์สยองขวัญเรื่อง What Lies Beneath -​ ซ่อนอะไรใต้ความหลอน​ และมีผลงานที่ทำให้เธอได้รับการเสนอชื่อเข้าชิงรางวัลสมาคมนักแสดงภาพยนตร์และโทรทัศน์​ สาขานักแสดงสมทบหญิงยอดเยี่ยมในภาพยนตร์ดรามาเรื่อง ไวท์ โอเลียนเดอร์  (2002)​ รวมถึงการให้เสียงพากย์ตัวละครของค่ายดรีมเวิกส์อีกครั้งในภาพยนตร์แอนิเมชันเรื่อง ซินแบด พิชิตตำนาน 7 คาบสมุทร​ (2003)​ ก่อนจะหยุดพักงานในวงการบันเทิงทุกอย่างเป็นเวลาถึง 4 ปี
มิเชลล์ ไฟฟ์เฟอร์ ได้รับเกียรติให้มีการจารึกชื่อของเธอในฮอลลีวูดวอล์กออฟเฟม​ และได้รับการยกย่องอย่างสูงจากวงการภาพยนตร์ฮอลลีวูดให้เป็นหนึ่งในนักแสดงหญิงที่สามารถรับประกันความสำเร็จในบ็อกซ์ออฟฟิศ​ได้ง่ายๆ เพียงแค่แสดงในภาพยนตร์เรื่องนั้นๆ ​เธอยังติดอันดับผู้หญิงที่สวยที่สุดในภาพยนตร์ และปรากฏตัวบกปกนิตยสารพีเพิล ในฉบับ 50 ผู้หญิงที่สวยที่สุดในโลก ในปี 1990 และยังสร้างสถิตินี้อีก 6 ครั้ง ตลอดทศวรรษ และขึ้นปกอีกครั้งในปี 1999 เธอแต่งงานกับผู้สร้างและผู้เขียนบทโทรทัศน์ที่ชื่อ เดวิด อี. เคลลีย์

**ผลงานภาพยนตร์**

**เพลงประกอบภาพยนตร์**
 Cool Rider - Grease 2- Girl for All seasons -​ Grease 2- (Love Will)​ Turn Back the Hands -​ Grease 2- We'll Be Together -​ Grease 2- My Funny Valentine -​ The Fabulous Baker Boys- Makin' Whoopee -​ The Fabulous Baker Boys- (The Legend of)​ Miss Baltimore Crabs -​ Hairspray- All Things Bright and Beautiful (ร่วมกับ จอห์น ทราโวลตา​)​ -​ Hairspray- When You Believe (ร่วมกับ แซลลี ดวอร์สกี)​ -​ เดอะพริ้นซ์ออฟอียิปต์​- Never Forget -​ ฆาตกรรมบนรถด่วนโอเรียนท์เอกซ์เพรส​

**อ้างอิง**
หมวดหมู่:นักแสดงอเมริกัน
หมวดหมู่:ชาวอเมริกันเชื้อสายสวีเดน
หมวดหมู่:บุคคลจากแซนตาแอนา